கேள்வி: எண்ணிக்கை, இல்லையேல் கையோங்கு - சுருக்கம் என்பது என்ன?
பதில்: இந்த நாடகம் இலங்கை, ஆத்திரேலியா ஆகிய நாடுகளில் உள்ள ஒரு தமிழ் குடும்பத்தின் 1956 முதல் 2004 வரையிலான நான்கு தலைமுறைகளைப் பற்றியது. இது நாடக ஆசிரியரின் சொந்தக் குடும்பக் கதையால் ஈர்க்கப்பட்டு எழுதப்பட்டது. இலங்கையில் வாழும் இரண்டு மொழிகளைப் பேசும் இலங்கைத் தமிழர், சிங்களவர் ஆகிய சமூகங்களின் அரசியல் மயமாக்கப்பட்ட வாழ்க்கையை மையமாகக் கொண்டு இந்நாடகம் எழுதப்பட்டிருக்கிறது. இலங்கை இனப்பிரச்சினை இலங்கையில் இருந்து புலம்பெயர்ந்து ஆத்திரேலியா வந்த ஒரு தமிழ்க்குடும்பத்தின் புகலிட வாழ்வையும், தலைமுறை இடைவெளியையும் இந்நாடகம் விளக்குகிறது. இனப்பிரச்சினையின் வரலாற்றின் பின்புலத்தில் 1956 ஆம் ஆண்டுக்கும் 2004 ஆம் ஆண்டிற்குமிடைப்பட்ட காலத்தில் தமிழ்மக்கள் மீது நிகழ்ந்த வன்கொடுமைகள், கலவரங்கள், ஏதிலிகள் உருவாக்கம், புலப்பெயர்வு, கடல் மார்க்கமான அகதிகளின் வெளியேற்றம் பற்றி நாடகம் எழுதப்பட்டிருக்கிறது. இந்நாடகத்தின் பிரதியை எழுதியிருக்கும் எஸ். சக்திதரன், இலங்கை அரசியல்வாதியும் கணித அறிஞருமான சி. சுந்தரலிங்கம் கொள்ளுப்பேரன் ஆவார். தமிழ் அரசியல்வாதி மாணிக்கவாசகர், அவரது மகள் ராதா, ராதாவின் கணவர் திரு, மகன் சித்தார்த்தா ஆகியோரைச்சுற்றி இக்கதை, இலங்கையையும் ஆத்திரேலியாவையும் களங்களாகக் கொண்டு நகருகிறது. மாணிக்கவாசகர் என்ற தமிழ் அரசியல்வாதியாக பிரபல இந்தியக் கன்னடத் திரைப்பட நடிகர் பிரகாஷ் பெலவாடியும், ராதாவின் கணவர் திருவாக அந்தோனிதாசன் யேசுதாசன்யும் நடித்திருக்கின்றனர். சில பாத்திரங்கள் தமிழ், சிங்களம், அரபு மொழிகளில் பேசும்போது, மேடையிலிருக்கும் சில பாத்திரங்கள் அதற்கான ஆங்கில மொழிபெயர்ப்பினை உடனுக்குடன் தருவதனால், எவரும் புரிந்துகொள்ளத்தக்க வகையில் நாடகம் வடிவமைக்கப்பட்டுள்ளது.